**Φιλόγελως**

2) Σχολαστικὸς κολυμβᾶν βουλόμενος παρὰ μικρὸν ἐπνίγη· ὤμοσεν οὖν μὴ ἅψασθαι

ὕδατος, ἐὰν μὴ πρῶτον μάθῃ κολυμβᾶν.

9) Σχολαστικὸς θέλων αὐτοῦ τὸν ὄνον διδάξαι μὴ τρώγειν οὐ παρέβαλεν αὐτῷ

τροφάς. ἀποθανόντος δὲ τοῦ ὄνου ἀπὸ λιμοῦ ἔλεγε· Μεγάλα ἐζημιώθην· ὅτε γὰρ

ἔμαθε μὴ τρώγειν, τότε ἀπέθανεν.

11) Σχολαστικὸς θέλων ἰδεῖν, εἰ πρέποι αὐτῷ κοιμᾶσθαι, καμ<μ>ύσας ἐνωπτρίζετο.

12) Σχολαστικῷ ἀποδημοῦντι φίλος αὐτοῦ ἔλεγεν· ᾿Αξιῶ σε δύο παῖδας ἀγοράσαι

μοι, ἑκ<άτερον> πεντεκαίδεκα ἐτῶν. ὁ δὲ εἶπεν· ᾿Εὰν τοιούτους μὴ εὕρω, ἀγοράσω

σοι ἕνα τριάκοντα ἐτῶν.

13) Σχολαστικοὶ δύο πατραλοῖαι ἐδυσφόρουν πρὸς ἀλλήλους ἐπὶ τῷ τοὺς πατέρας

αὐτῶν ζῆν. τοῦ δὲ ἑνὸς εἰπόντος· Θέλεις οὖν ἀποπνίξει ἕκαστος ἡμῶν τὸν ἴδιον; Μὴ

γένοιτο, εἶπεν ὁ ἄλλος, ἵνα μὴ πατραλοῖαι ἀκούσωμεν. ἀλλ’ εἰ βούλει, σὺ τὸν ἐμὸν

σφάξον, κἀγὼ τὸν σόν.

22) Σχολαστικὸς ἀπαντήσας τινὶ φίλῳ αὐτοῦ εἶπεν· ῎Ηκουσα, ὅτι ἀπέθανες. ὁ δὲ

ἀπεκρίνατο· ᾿Αλλ’ ὁρᾷς με ζῶντα. καὶ ὁ σχολαστικός· Καὶ μὴν ὁ εἰπών μοι κατὰ

πολὺ σοῦ ἀξιοπιστότερος ἦν.

29) Διδύμων ἀδελφῶν ὁ ἕτερος ἐτελεύτησεν. σχολαστικὸς οὖν ἀπαντήσας τῷ ζῶντι

ἠρώτα· Σὺ ἀπέθανες ἢ ὁ ἀδελφός σου;

31) Σχολαστικὸς διαπερᾶσαι <ποταμὸν> βουλόμενος ἀνέβη εἰς τὸ πλοῖον μετὰ τοῦ

ἵππου ἐποχούμενος. πυθομένου δέ τινος, διὰ τί οὐ κάτεισι· Σπουδάζω, ἔφη.

48) Σχολαστικὸς τὴν σελήνην ἰδὼν ἐπυνθάνετο τοῦ πατρός, εἰ καὶ ἐν ταῖς ἄλλαις

πόλεσιν τοιαῦται σελῆναί εἰσιν.

53) Σχολαστικὸς γράφων πρὸς τὸν πατέρα ἀπὸ τῶν ᾿Αθηνῶν καὶ ἐναβρυνόμενος, ὅτι

πεπαίδευται, προςέθηκεν· Εὔχομαι δέ σε εὑρεῖν κεφαλικὴν ἔχοντα δίκην, ἵνα σοι

δείξω τὸν ῥήτορα.

56) Σχολαστικῷ ἐκ δούλης τεκνώσαντι ὁ πατὴρ συνεβούλευε τὸ παιδίον ἀποκτεῖναι.

ὁ δέ· Πρῶτον, ἔφη, σὺ τὰ τέκνα σου κατόρυξον, καὶ οὕτως ἐμοὶ συμβούλευε τὸν ἐμὸν

ἀνελεῖν.

59) Σχολαστικὸς ἀπὸ πολλῶν μιλίων χωρίον ἔχων, ἵν’ αὐτὸ ἐγγύτερον ποιήσῃ, ἑπτὰ

μίλια κατέβαλεν.

69) Σχολαστικὸς νοσοῦντα φίλον ἀπῆλθεν ἐπισκέψασθαι. τῆς γυναικὸς δ’ αὐτοῦ

εἰπούσης, ὅτι ἐκεῖνος ἤδη ἔξω ἐστίν· ᾿Εὰν οὖν ἐπανέλθῃ, φηςίν, ἐρεῖς

παραγεγενῆσθαί με.

85) Σχολαστικὸν ὁ πατὴρ ἀπολέσαντα δηνάριον ἐβούλετο τυπτῆσαι. ὁ δέ· Μὴ

ὀργίζου, ἔφη, κἀγὼ ἐκ τῶν ἐμῶν ἀγοράζω τὸ δηνάριον.

103) Σχολαστικὸς ἰατρῷ συναντήσας· Συγχώρη-σόν μοι, εἷπε, καὶ μή μοι μέμψῃ, ὅτι

οὐκ ἐνόσησα.

121) Αβδηρίτης εὐνοῦχον ἰδὼν γυναικὶ ὁμιλοῦντα ἠρώτα ἄλλον, εἰ ἄρα γυνὴ αὐτοῦ

ἐστι. τοῦ δὲ εἰπόντος εὐνοῦχον γυναῖκα ἔχειν μὴ δύνασθαι ἔφη· Οὐκοῦν θυγάτηρ

αὐτοῦ ἐστιν.

164) Εὐτράπελόν τις ἐλοιδόρει, ὅτι Σοῦ τὴν γυναῖκα δωρεὰν ἔσχον. ὁ δὲ εἶπεν· ᾿Εμοὶ μὲν ἀνάγκη τοσούτου κακοῦ ἀνέχεσθαι· σοὶ δὲ τίς ἀνάγκη;

210) Αφυὴς γραμματικὸς ἐρωτηθείς· ῾Η μήτηρ Πριάμου τίς ἐκαλεῖτο; ἀπορῶν

ἔφη· ῾Ημεῖς κατὰ τιμὴν κυρίαν αὐτὴν καλοῦμεν.

240) Μέθυσος ὀνειδιζόμενος ὑπό τινος, ὅτι πολλὰ πίνων οὐ φρονεῖ, ὁ δὲ ἀπὸ τοῦ

οἴνου καλῶς βλέπειν μὴ δυνάμενος ἀπεκρίνατο· ᾿Εγὼ μεθύω ἢ σὺ ὁ δύο ἔχων ὄψεις;

258) Μισογύναιος στὰς ἐν τῇ ἀγορᾷ ἔλεγε· Πωλῶ μου τὴν γυναῖκα ἀτελώνητον.

τινῶν δὲ εἰπόντων· Διὰ τί; εἶπεν· ῞Ινα στερέσιμος γένηται.

260) Μισογύναιος νοσήσας ἐν ἀπογνώσει, τῆς δὲ γυναικὸς αὐτῷ εἰπούσης· ᾿Εάν τι

πάθῃς, ἀπάγξομαι—ἀναβλέψας πρὸς αὐτὴν εἶπε· Ζῶντί μοι τοῦτο χάρισαι.

Prokopius z Kaisareie: Dejiny vojen VII: xxix, 9

Τότε καὶ τὸ κῆτος, ὃ δὴ Βυξάντιοι Πορφύριον ἐκάλουν, ἑάλω. τοῦτό τε τὸ κῆτος πλέον μὲν ἢ ἐς πεντήκοντα ἐνιαυτοὺς τό τε Βυζάντιον καὶ τὰ ἀμφ᾽ αὐτὸ χωρία ἠνώχλει, οὐκ ἐφεξῆς μέντοι, ἀλλὰ διαλεῖπον, ἂν οὕτω τύχῃ, πολύν τινα μεταξὺ χρονον. καὶ πολλὰ μὲν κατέδυσε πλοῖα, πολλῶν δὲ τοὺς ἐπιβάτας ξυνταράττον τε καὶ βιαζόμενον ὡς ἀπωτάτω ἀπήνεγκεν. ἐπιμελὲς μὲν οὖν ‘Iουστινιανῷ βασιλεῖ ἐγεγόνει τὸ θηρίον τοῦτο χειρώσασθαι, ἐπιτελέσαι δὲ τὸ βούλευμα οὐδεμιᾷ μηχανῇ ἔσχεν.

Hippokratés – On ancient medicine/O starém lékařství

Hp. VM 23

πολλὰ δὲ καὶ ἄλλα καὶ ἔσω καὶ ἔξω τοῦ σώματος εἴδεα σχημάτων, ἃ μεγάλα ἀλλήλων διαφέρει πρὸς τὰ παθήματα καὶ νοσέοντι καὶ ὑγιαίνοντι, οἷον κεφαλαὶ σμικραὶ ἢ μεγάλαι, τράχηλοι λεπτοὶ ἢ παχέες, μακροὶ ἢ βραχέες, κοιλίαι μακραὶ ἢ στρογγύλαι, θώρηκος καὶ πλευρέων πλατύτητες ἢ στενότητες, ἄλλα μυρία, ἃ δεῖ πάντα εἰδέναι ᾗ διαφέρει, ὅπως τὰ αἴτια ἑκάστων εἰδὼς ὀρθῶς φυλάσσηται.